Το «Casus Belli» είναι μια ταινία μικρού μήκους, η οποία κυκλοφόρησε το 2010 στην Ελλάδα και σκηνοθετήθηκε αλλά και γράφτηκε από το νεαρό τότε πρωτοεμφανιζόμενο ταλαντούχο σκηνοθέτη Γιώργο Ζώη. Στην ταινία παρακολουθούμε ανθρώπους ποικίλων ηλικιών, φύλων, κοινωνικών τάξεων και εθνικοτήτων να περιμένουν υπομονετικά σε εφτά διαφορετικές σειρές (στο ταμείο του σουπερμάρκετ, σε μαζικούς χώρους διασκέδασης, σε εκκλησίες, σε γκαλερί, σε καταστήματα με τυχερά παιχνίδια σχετικά με τα αθλητικά και στο συσσίτιο έξω από το Καλλιμάρμαρο, το Παναθηναϊκό Στάδιο). Ειδικότερα η ταινία ξεκινάει δείχνοντας στο κοινό ένα παραγεμισμένο καρότσι σουπερμάρκετ, ενώ το τέλος της ταινίας βλέπουμε την αντίστροφη πορεία αυτής της τεράστιας ανθρώπινης αλυσίδας-ουράς που έχει δημιουργηθεί, να καταστρέφεται σαν ντόμινο που ενεργοποιήθηκε από την οργισμένη αντίδραση ενός άστεγου για τον οποίο δεν περίσσεψε φαγητό στο συσσίτιο. Το ντόμινο των ανθρώπων καταλήγει στο να σπρώξει το ασφυκτικά γεμάτο καρότσι και αυτό με τη σειρά του τσουλάει μέχρι τον άστεγο.

Η πολυβραβευμένη ταινία επιδιώκει να μεταδώσει σπουδαία μηνύματα στο κοινό και γι’ αυτό το λόγο είχε και έχει τόση απήχηση παγκοσμίως. Αρχικά οι ουρές των ανθρώπων στην ταινία συμβολίζουν την ακόρεστη δίψα και πείνα του καθένα μας για λεφτά, διασκέδαση, υλικά αγαθά έως και την κυριολεκτική πείνα, δηλαδή ο άνθρωπος στην ταινία οδηγείται σταδιακά από την διαβίωση στην ανάγκη για επιβίωση. Επιπλέον, ο καθένας μας νιώθει να ταυτίζεται με τους ανθρώπους στις περισσότερες από τις σειρές που προβάλλονται στην ταινία, ενώ δεν είναι απίθανο να βρεθεί ο καθένας μας στην ουρά στο συσσίτιο το μέλλον. Σε μια ουρά σε οποιοδήποτε κατάστημα ή χώρο, βρίσκονται άνθρωποι τελείως διαφορετικοί μεταξύ τους αλλά ταυτόχρονα τόσο όμοιοι, αφού περιμένουν το ίδιο πράγμα. Με άλλα λόγια, μέσα από μια ουρά μπορεί κανείς να δει άμεσα, λιτά και σύντομα μια ολόκληρη κοινωνία να ξεδιπλώνεται μπροστά του. Επομένως η κοινωνική αλυσίδα που δημιουργείται από το πλάνο όλων αυτών των σειρών συνδέει όλες τις κοινωνικές τάξεις και φυλές, δηλαδή μέσα από την ταινία γίνεται αντιληπτό ότι όλοι οι άνθρωποι συνδέονται στενά μεταξύ τους. Ωστόσο, είναι φανερό ότι η τελευταία ουρά των ανθρώπων στο συσσίτιο είναι σχεδόν τριπλάσια από τις προηγούμενες, πράγμα που έμμεσα δείχνει στο θεατή ότι το πρόβλημα σταδιακά διογκώνεται και συγκεκριμένα το πρόβλημα που πιθανότατα θίγει ο σκηνοθέτης είναι αυτό της οικονομικής κρίσης που πέρασε η Ελλάδα και ακόμα προσπαθεί να αποφύγει. Παρά τις απέλπιδες προσπάθειες όλων των ανθρώπων να αγνοήσουν το πρόβλημα, νομίζοντας πως έτσι θα εξαφανιστεί, αυτό καρτερικά περιμένει να ξεσπάσει, αφού πλησιάζει απειλητικά.

Δεν είναι τυχαία η επικαιρότητα αυτής της ταινίας μικρού μήκους την εποχή που δημοσιεύτηκε. Ο Ζώης, όπως και πολλοί άλλοι, παρατηρούσε τα γεγονότα, τους ανθρώπους, τον τύπο και παρατηρούσε πως σύντομα η οικονομική κρίση θα έρθει στην Ελλάδα. Ακόμα λίγοι ήταν οι άνθρωποι που έχαναν δουλειές και σπίτια, ωστόσο ο αριθμός τους ολοένα και μεγάλωνε με τους περισσότερους να βιώνουν απάνθρωπες καταστάσεις. Βαθμιαία το σύνολο σχεδόν των ανθρώπων χωρίς να έχουν τη δυνατότητα επιλογής καταλήγουν στην ουρά για το συσσίτιο. Πρόσθετα, ο άστεγος, που ταυτόχρονα καθρεφτίζει τον καθένα μας, διακατέχεται από την έντονη αίσθηση της πείνας και οδηγείται σε μία πράξη βίας η οποία τελικά του αποφέρει φαγητό. Όπως εξάγεται και από τον τίτλο της ταινίας, η πείνα για τον Ζώη είναι αφορμή και αιτία πολέμου, καθώς όλα αλλάζουν στην συμπεριφορά των ανθρώπων μπροστά στο ένστικτο της επιβίωσης, όλα είναι πιο ζωώδη και πρωτόγονα ενώ ο καθωσπρεπισμός που συνοδεύεται από τον πλούτο και το χρήμα εξαφανίζεται και μαζί του ο πολιτισμός που τον χαρακτηρίζει καταρρέει. Παρ’ όλα αυτά, οι άνθρωποι εξακολουθούσαν να παραμένουν άπραγοι, παρά το γεγονός ότι ένιωθαν την καταστροφή να πλησιάζει. Σε έναν κόσμο που καταρρέει και διαλύεται αυτοί προσπαθούσαν να μείνουν ανεπηρέαστοι από τις φρικαλεότητες, την φτώχεια, την βία που επικρατούσαν και βασάνιζαν τους γύρω τους. Αλλά είναι αδύνατον να μην προσβληθείς κι εσύ από την καταστροφή. Ο εκνευρισμός είναι διάχυτος παντού, στα μέσα μαζικής μεταφοράς, ενημέρωσης, ενώ η εξαθλίωση των ανθρώπων αυξάνεται με φρενήρεις ρυθμούς. Οι άνθρωποι αναζητούν απεγνωσμένα τροφή και δεν διστάζουν να κάνουν τα πάντα για να την εξασφαλίσουν, ακόμα και να ρίξουν εγωισμό και αξιοπρέπεια. Η ανεργία αποτελεί κύρια μάστιγα της χώρας. Τελικά, ο άστεγος βρίσκει τροφή, αφού το παραγεμισμένο καρότσι καταλήγει σ’ αυτόν, όμως στέκεται εκεί και κοιτάζει κατευθείαν την κάμερα, όλους εμάς. Δεν κάνει καμιά απολύτως κίνηση ώστε να κατευνάσει το αίσθημα της πείνας του που τον ταλαιπωρεί. Προσωπικά, η τελευταία σκηνή της ταινίας μού δίνει ελπίδα, ενώ παράλληλα με προβληματίζει για τις τεράστιες ταξικές διαφορές που πάντα στο παρελθόν βασάνιζαν τους ανθρώπους.

Η ταινία αυτή είναι η αφορμή να αναλογιστούμε το γεγονός ότι είμαστε όλοι οι άνθρωποι αλληλένδετοι και άρρηκτα συνδεδεμένοι μεταξύ μας. Αν κάποιος πέσει, αν μια τάξη, ομάδα ανθρώπων πέσει, βρεθεί στην απόλυτη φτώχεια, η καταστροφή θα πλησιάζει και τους υπόλοιπους. Η απραγία δεν αποτελεί λύση, αντίθετα όμως η συλλογική και κοινή προσπάθεια θα μας βοηθήσει να φτιάξουμε το μέλλον που αρμόζει στις νέες γενιές και δεν καταφέραμε εμείς να ζήσουμε.

ΠΕΡΙΕΧΟΜΕΝΟ [1-10]

* Παρουσιάζεται με σαφήνεια και καθαρότητα το περιεχόμενο του έργου στο οποίο βασίστηκε η εργασία;
* Διατυπώνεται/-νονται με σαφήνεια το/τα φιλοσοφικό/-ά ερώτημα/-τήματα που προκύπτουν;
* Τεκμηριώνεται ο φιλοσοφικός προβληματισμός με αναφορές στο έργο;
* Αιτιολογείται επαρκώς το γιατί το/τα ερώτημα/-τήματα έχουν φιλοσοφικό χαρακτήρα;

ΔΟΜΗ [1-6]

* Υπάρχει συνοχή και αλληλουχία στο κείμενο;
* Είναι σωστή η παραγραφοποίηση;

ΕΚΦΡΑΣΗ [1-4]

* Υπάρχει σαφήνεια στην έκφραση;
* Υπάρχει ακρίβεια και πλούτος λεξιλογίου;
* Υπάρχει σωστή/κατάλληλη χρήση της γλώσσας (ορθογραφία, στίξη, γραμματική και συντακτικό);